C 283/50
EL
Επίσημη Εφημερίδα της Ευρωπαϊκής Ένωσης
11.8.2023
Πέμπτη 16 Φεβρουαρίου 2023
6.
επισημαίνει ότι ο σχεδιασμός των αστικών υποδομών θα πρέπει να πραγματοποιείται σύμφωνα με τη νομοθεσία της ΕΕ για την οδική ασφάλεια, συμπεριλαμβανομένων των προτύπων ασφάλειας για την ποδηλασία· καλεί την Επιτροπή να επιταχύνει τις εργασίες της όσον αφορά τις κατευθυντήριες γραμμές σχετικά με τις απαιτήσεις ποιότητας για ασφαλείς και υψηλής ποιότητας υποδομές ποδηλασίας που προβλέπονται στην οδηγία για τη διαχείριση της ασφάλειας των οδικών υποδομών (RISM) (5)· υπογραμμίζει την ανάγκη να αναβαθμιστούν οι τεχνολογίες συστημάτων ευφυών μεταφορών, ώστε να βελτιωθεί η αναγνώριση των ποδηλατών στον δρόμο· 7. καλεί την Επιτροπή να αναγνωρίσει τη βιομηχανία ποδηλάτων, συμπεριλαμβανομένης της κατασκευής συσσωρευτών για ηλεκτρικά ποδήλατα και της κυκλικής οικονομίας, και ιδίως τις ΜΜΕ, ως νόμιμους εταίρους στο οικοσύστημα κινητικότητας της βιομηχανικής στρατηγικής της ΕΕ, καθώς και σε προγράμματα και συστήματα χρηματοδότησης βιομηχανικών υποδομών· καλεί την Επιτροπή και τα κράτη μέλη να στηρίξουν σχέδια για την ποδηλασία και συναφείς τομείς, όπως, μεταξύ άλλων, η κινητικότητα, ο τουρισμός, η υγεία και ο αθλητισμός· 8. καλεί την Επιτροπή και τα κράτη μέλη να στηρίξουν την παραγωγή ποδηλάτων και εξαρτημάτων που κατασκευάζονται στην Ευρώπη, προκειμένου να τονωθεί η ανταγωνιστικότητα της βιομηχανίας της ΕΕ, γεφυρώνοντας το επενδυτικό χάσμα, διατηρώντας ισότιμους όρους ανταγωνισμού σε παγκόσμιο επίπεδο και προωθώντας την επανεγκατάσταση και την ασφάλεια της αλυσίδας εφοδιασμού, ενθαρρύνοντας παράλληλα τη δημιουργία ποιοτικών θέσεων εργασίας, δημιουργώντας συνεργατικούς σχηματισμούς ποδηλασίας και ενισχύοντας τη συναρτώμενη με τη βιομηχανία επαγγελματική κατάρτιση· 9. καλεί την Επιτροπή και τα κράτη μέλη να διασφαλίσουν την απρόσκοπτη ποδηλασία για τα άτομα με μειωμένη κινητικότητα και να καταστήσουν την ποδηλασία οικονομικά προσιτή για τις ευάλωτες ομάδες· σημειώνει ότι το Ευρωπαϊκό Κοινωνικό Ταμείο για το Κλίμα και τα διαρθρωτικά και επενδυτικά ταμεία μπορούν να βοηθήσουν όσους πλήττονται περισσότερο από τη «μεταφορική φτώχεια», στηρίζοντας την αγορά ποδηλάτων ή την πρόσβαση σε υπηρεσίες διάθεσης ποδηλάτων στο κοινό· 10. καλεί την Επιτροπή, τα κράτη μέλη και τις περιφερειακές και τοπικές αρχές να διοργανώσουν εκπαιδευτικές εκστρατείες και προγράμματα κατάρτισης, συμπεριλαμβανομένων ενημερωτικών εκστρατειών, για να αυξήσουν την ευαισθητοποίηση σε θέματα οδικής ασφάλειας, υποστηρίζοντας την ασφαλή χρήση ποδηλάτων και ηλεκτρικών ποδηλάτων· καλεί επίσης την Επιτροπή να προτείνει κατευθυντήριες γραμμές για την ασφαλή ποδηλασία (χρήση κράνους, περιορισμοί λόγω ηλικίας, μεταφορά παιδιών κ.λπ.) και ζητεί να δοθεί ιδιαίτερη προσοχή στην προώθηση της ποδηλασίας μεταξύ των γυναικών και των ηλικιωμένων, ιδίως μέσω της βελτίωσης της ασφάλειας· 11. σημειώνει, στο πλαίσιο αυτό, ότι η ορθή επιβολή και παρακολούθηση είναι ουσιαστικής σημασίας για την ασφάλεια και την προστασία των χρηστών, και ζητεί να δοθεί έμφαση στην επιβολή των υφιστάμενων κανόνων, προκειμένου να διασφαλιστεί η αρμονική συνύπαρξη των διαφόρων τρόπων μεταφοράς· 12.
υπογραμμίζει τη δυναμική των ηλεκτρικών ποδηλάτων για την αύξηση της ποδηλασίας· σημειώνει ότι, προκειμένου να επιταχυνθεί η διάθεση ηλεκτρικών ποδηλάτων και η πρόσβαση σε αυτά, τα ηλεκτρικά υποβοηθούμενα ποδήλατα που μπορούν να αναπτύξουν ταχύτητες έως 25 km/h θα πρέπει να διαθέτουν κατάλληλη νομική ταξινόμηση τόσο στην ενωσιακή όσο και στην εθνική νομοθεσία· 13.
επισημαίνει ότι κατά τον σχεδιασμό κατοικιών θα πρέπει να υπάρχει δέουσα μέριμνα για ασφαλείς και προστατευμένες θέσεις στάθμευσης ποδηλάτων καθώς και δυνατότητα φόρτισης ηλεκτρικών ποδηλάτων· 14. ενθαρρύνει τις εταιρείες, τους δημόσιους οργανισμούς και τα ιδρύματα να προωθήσουν την ποδηλασία μέσω ειδικών κινήτρων, όπως μεταξύ άλλων προγράμματα για εργαζομένους και η δημιουργία επαρκών χώρων στάθμευσης ποδηλάτων με φορτιστές για ηλεκτρικά ποδήλατα, καθώς και η διάθεση επαρκών εγκαταστάσεων υγιεινής· 15. τονίζει ότι ο ποδηλατικός τουρισμός και η ποδηλασία στις αγροτικές περιοχές πρέπει να υποστηριχθούν με την επιτάχυνση της ανάπτυξης του δικτύου EuroVelo και των 17 διαδρομών του, ιδίως με την εξασφάλιση μεγαλύτερης στήριξης και την αξιοποίηση συνεργειών με το δίκτυο ΔΕΔ-Μ· 16. ενθαρρύνει τα κράτη μέλη να μειώσουν τους συντελεστές ΦΠΑ για την αγορά, ενοικίαση και επισκευή ποδηλάτων και ηλεκτρικών ποδηλάτων· 17.
καλεί την Επιτροπή να ανακηρύξει το 2024 «Ευρωπαϊκό έτος ποδηλασίας»·
18. αναθέτει στην Πρόεδρό του να διαβιβάσει το παρόν ψήφισμα στην Επιτροπή και στα κράτη μέλη, καθώς και στα εθνικά κοινοβούλια.
(5)
Οδηγία (ΕΕ) 2019/1936 του Ευρωπαϊκού Κοινοβουλίου και του Συμβουλίου, της 23ης Οκτωβρίου 2019, σχετικά με την τροποποίηση της οδηγίας 2008/96/ΕΚ για τη διαχείριση της ασφάλειας των οδικών υποδομών (ΕΕ L 305 της 26.11.2019, σ. 1).